การไฟฟ้านครหลวง ติดตั้งระบบไฟฟ้ารองรับโรงพยาบาลสนามพลังแผ่นดินเพื่อร่วมรับมือการแพร่ระบาดของโรคโควิด-19
นายจาตุรงค์ สุริยาศศิน รองผู้ว่าการการไฟฟ้านครหลวง หรือ MEA ในฐานะโฆษก MEA กล่าวว่า ตามที่โรงพยาบาลมงกุฎวัฒนะ ได้ดำเนินการก่อสร้างโรงพยาบาลสนามพลังแผ่นดิน ซึ่งเป็นโรงพยาบาลสนามระดับ 3 ตั้งอยู่ในซอยแจ้งวัฒนะ 14 เพื่อรองรับการดูแลผู้ป่วยโควิด-19 ที่เพิ่มขึ้นอย่างต่อเนื่อง และได้ประสานขอให้การไฟฟ้านครหลวงช่วยติดตั้งระบบไฟฟ้านั้น การไฟฟ้านครหลวงจึงได้ระดมกำลังให้การสนับสนุนการติดตั้งอุปกรณ์ไฟฟ้าเร่งด่วนอย่างทันท่วงที เพื่อรองรับการใช้ไฟฟ้าจากจำนวนผู้ป่วยของโรงพยาบาลสนาม ซึ่งมีจำนวนกว่า 300 เตียง และได้ลงพื้นที่เพื่อให้กำลังใจผู้ปฏิบัติงานและตรวจสอบการติดตั้งระบบไฟฟ้า ประกอบด้วย การพาดสายไฟฟ้าแรงดัน 24 kV การติดตั้งชุดหม้อแปลงไฟฟ้าขนาด 1,000 kVA ตู้แผงเมนสวิตช์แรงต่ำ จำนวน 2 ชุด พร้อมติดตั้งเครื่องวัดหน่วยไฟฟ้าขนาด 400 A 3 เฟส 4 สาย จำนวน 2 เครื่อง เพื่อให้เพียงพอต่อการใช้ไฟฟ้าของอุปกรณ์ไฟฟ้าภายในโรงพยาบาลสนาม ได้แก่ ระบบแสงสว่าง ระบบปรับอากาศ ระบบปั๊มน้ำและอุปกรณ์ทางการแพทย์ต่าง ๆ และยังได้วางแผนเตรียมการรองรับการจ่ายไฟฟ้าที่อาจมีจำนวนผู้ป่วยเพิ่มมากขึ้นในอนาคตให้มีความเพียงพออีกด้วย ทั้งนี้ การไฟฟ้านครหลวงมีความพร้อมที่จะให้ความช่วยเหลือแก่โรงพยาบาลสนามทุกแห่ง ทั้งด้านการออกแบบและการติดตั้งระบบไฟฟ้า พร้อมจัดให้มีเจ้าหน้าที่ดูแลความมั่นคงระบบไฟฟ้าและให้บริการแก้ไขไฟฟ้าขัดข้องตลอด 24 ชั่วโมง ผู้ใช้ไฟฟ้าสามารถติดต่อสอบถาม รวมถึงแจ้งเหตุได้ที่ MEA Smart Life Application หรือช่องทางโซเชียลมีเดียต่างๆ ได้แก่ Facebook : การไฟฟ้านครหลวง MEA, Line : MEA Connect, Twitter: @mea_news, และศูนย์บริการข้อมูลผู้ใช้ไฟฟ้าการไฟฟ้านครหลวง MEA Call Center 1130 เพื่อร่วมเป็นส่วนหนึ่งในการแก้ไขสถานการณ์การแพร่ระบาดที่เกิดขึ้นและช่วยให้ประชาชนได้ผ่านพ้นวิกฤตครั้งนี้ไปพร้อมกัน